LidanRubinov/Halacha-QA huggingface dataset:
שאלה: מרגישה אבודה.: לפני כמעט שנתיים, הכרתי בחור אוסטרלי, לא יהודי, יצאנו יחד התאהבנו, הייתה כימיה טובה וגרתי איתו שנה וחצי, כל התקופה שגרתי איתו מאוד התחברתי ליהדות והרגשתי כאילו הנפש שלי כלואה לעיתים, לעיתים לא. לפני חודשיים הוא היה בארצות הברית ואני הייתי בארץ, הוא בא להציע לי נישואים ואני דחיתי את ההצעה שלו בצעד לא מובן. הוא בא באנרגיות מטורפות לבקש את ידי, ופתאום הנפש שלי התחילה לדבר, דיברתי איתו מתוך דכאון לא מובן כאילו הנפש שלי זועקת שכבר לא יהיה לידי, אפילו דקה, אפילו שניה, לא יכולתי לסבול את זה שהגבר הזה נמצא פה לידי הייתי תשושה נפשית, כבר לא הייתי מסוגלת להתמודד עם זה, זעקתי לבורא עולם שיעזור לי לצאת מזה, הוא בא אליי הביתה, כי לא היה לי נעים וכבר כוחות להתמודד עם זה, וסבלתי, סבלתי סבל שקשה לתאר, כל דבר שהוא אמר פצע לי את הנפש, התחיל לדבר איתי על זה שישו הוא המשיח וכו. כבר לא יכולתי לסבול את המצב שהוא פה ו"זרקתי אותו מהבית" בינתיים הסתבך בעסקים ולא היה לו איפה להיות אז אחרי כמה ימים של בלעדיו החזרתי אותו הביתה מתוך רחמנות כנאמר דרך ארץ קדמה לתורה, אם נכון הדבר במקרה הזה. עכשיו אני לא יודעת מה לעשות, נראה כאילו אני מתחילה להתמודד איתו ואני מפחדת שאני יקשר אליו שום פעם מחדש ובעקבות כך אעשה את טעות חיי, או שלא, כי סך הכל הוא בחור טוב חם ואוהב. מישהו שחזר בתשובה אמר לי שאם אני הולכת עם "גוי" תפילותיי לא נענות משמיים, אני לא יודעת אם זה נכון, אבל הייתי רוצה תשובה כנה, גם אם כן וגם אם לא, וכן אבקש עצה, מה לעשות ואיך להתמודד במקרה הזה.
תשובה: את יהודיה ואין סכוי שתוכלי לבנות חיי משפחה לאורך זמן עם הבחור הזה. ואם את רוצה למנוע ממך צרות תנתקי את הקשר איתו באופן מוחלט. אל תרחמי עליו ותתרחקי ממנו. והוא ימצא בעצמו את דרכו. אחר שתתנקי ממנו תפני לבורא עולם אלוהי ישראל והוא ישמע תפילתך ותמצאי את היהודי המיועד לך. ותחיי חיים נכונים ומאושרים.
שאלה: הלנת שכיר בשיפוץ בית: האם ת על מוצר או על עבודה מסויימת (כגון שיפוץ בבית) בתשלומים, הינו בעייתי מבחינת הלנת שכר שכיר?
תשובה: אם הוא מסכים מראש שיפרסו את הת לכמה תשלומים, אין בזה בעיה.
שאלה: מדחום דיגיטלי בשבת לילד קטן: האם מותר לבדוק חום במדחום דיגיטלי בשבת לילד קטן (בן שנה)? מדובר על ילד שביום שישי היה לו חום והוריו חוששים שהחום יעלה, וכן מדובר שאין כרגע מדחום רגיל בנמצא?
תשובה: מותר, מפני שברישום המעלות נעשית פעולה מדרבנן בלבד, ולצורך קטן-מותר.
שאלה: כבוד הורים במצב מיוחד: לצערי הרב, גילתי שאבי גולש באתרים אסורים ויותר מכך בוגד באימי (דבר שמכעיס, פוגע, ומעציב ביותר בלשון המעטה). אני מרגישה שאינני יכולה לכבד אותו כמו שצריך וכמו שראוי לכבד אב למרות שאני ממש משתדלת, רציתי לדעת האם מחובתי ע"פ ההלכה לכבדו ולהעריך אותו כמו שצריך בכל זאת, ודבר נוסף, האם עליי לספר למישהו בניסיון לגרום לו להפסיק, אם כן, את מי? (אני לא יכולה לדבר איתו על זה).
תשובה: אכן הדבר מצער מאד. אני מניח שהוא נכשל מחולשה ולא מתוך זלזול אך גם זה חמור וקשה לכבד אותו כאילו לא קרה דבר. ובודאי שזה פוגע בהערכה אליו. אם את מכירה רב שהוא קשור איתו והרב יכול להשפיע עליו כדאי שתספרי זאת לרב.
שאלה: אתחלתא דגאולה בלי משיח?: הרמב"ם פסק הלכה שאין התחלת גאולה בלי משיח, וכן הרמב"ן כתב בפרשת בלק כד, יז "המשיח יקבץ נדחי ישראל". ואחרי כן יבואו הנפוצות המפוזרים בין העמים ושמו להם ראש אחד משיח בן דוד שהיה עמהם בגלות, וברשיון מלכי האומות ובעזרתם ילכו לא"י. אם כן התחלת הגאולה היא רק עם משיח, ואנו רואים שלא בא משיח, עדיין?
תשובה: נראה להבין כי יהיה קיבוץ נידחים לפני המשיח אך לא יהיה קיבוץ שלם והמשיח יגמור לקבץ את הגלויות וכך מפרש בעל העקידה בפרשת נצבים כי יהיו כמה פעמים קיבוץ גלויות.
שאלה: מריטת גבות בזמן אבלות: בעלה של אחותי נפטר לפני כשבועיים. רציתי לשאול אם מותר לה למרוט גבות ולהסתפר (אנחנו תוניסאים וגיסי היה מעדת בוכרה)?
תשובה: כל מה שקשור ליפוי ולאיפור, מותר. אבל להסתפר- אסור.
שאלה: איסורי ימי השובב"ים: אדם שצם בימי השובב"ים, האם מלבד איסור אכילה ושתיה יש עליו איסורים נוספים כבילוי בערב, מוזיקה, לבוש מיוחד וכו?
תשובה: לא התענית עיקר. זו אינה אלא אמצעי לאווירה רצינית וערכית, לכן בילוי אינו תואם את אוירת הצום. ומומלץ לא לצום אלא להרבות תורה ומעשים טובים.
שאלה: הבעת חיבה בפני ילדים: מהי דעת ההלכה לגבי הבעת חיבה בין ההורים בנוכחות ילדיהם (בגילאי 8-15)? השאלה עלתה לאחר שבלימוד של בעלי עם אחד הילדים עלה נושא הנשיקות בין בני הזוג, בני הגיב ש"אתה ואמא לא מתנשקים".
תשובה: אין לגלות חיבה גופנית בנוכחות אחרים כולל ילדים, הם חשים היטב אם ההורים חיים באהבה ואחוה גם ללא מגע גופני.
שאלה: לקראת חתונה עם חבר חילוני: אני בת 23 וגדלתי בבית דתי, אחרי השירות לאומי יצאתי מהבית והקפדתי פחות על חיים הלכתיים מלאים, בשנים האלו פגשתי את מי שחבר שלי עכשיו כבר שנתיים והוא חילוני. בשנה האחרונה חזרתי ללמוד ו"להזכר" בהלכות ובתורה כדרך חיים וזה מאוד מלחיץ את חבר שלי מכוון שהוא חושש שאני אתחרד ואהיה קיצונית, ראוי לציין ששני אחיו חזרו בתשובה לזרם חרדי וגם שלושה חברים מאוד קרובים שלו ולכן אני מבינה את הפחד שלו, אך מה שקורה שאנו רוצים להתחתן וכמובן לי מאוד חשוב שנחיה אורח חיים דתי ואני מאמינה שהוא מתחבר לכך מאוד רק שיש לו אנטי כ"כ חזק. איך אני יכולה לקרב אותו בלי להרתיע אותו? (הוא לא מוכן לשום דבר מצדי, הוא טוען שזה יבוא ממנו) והאם לוותר עליו כבעלי לעתיד אם אין שינוי? (יש בינינו הסכמה לגבי שבת, כשרות וחינוך ילדים)
תשובה: אם את רואה שבמשך הזמן תוכלי לגרום שהוא יתקרב ליהדות ויש לך בטחון שתצליחי בזה, אזי יש מקום להמשיך איתו. אבל אם יש לך ספק איני סבור שכדאי להתחתן איתו כי הנשואין עלולים להתקל בקשיים גדולים והולכים עקב מרחק הדעות והרצונות. חנוך הילדים לא אפשרי אם האבא אינו משמש דוגמא וגם טהרת המשפחה לא ניתן לשמור כשהבעל אינו שומר מצוות ומצוה זו חשובה ללידת הילדים. אם את בטוחה שתצליחי להחזיר אותו בתשובה הדרך שתצליחי היא אם את לא תלחצי עליו כלל, אלא רק תקבלי את הסכמתו שאת תחיי חיים דתיים והוא לא יפריע לך גם אם תתחזקי. וכשהוא יראה שאת מאושרת בחיים האלה הוא יושפע מעצמו בלי שתלחצי עליו. אבל את תצטרכי להיות חזקה בדרכך ומאושרת. והשאלה אם את יכולה להיות המובילה את הדרך.
שאלה: ברכת ילד שנולד כשידוע מינו: האם ההלכה משתנית על מה מברכים בשעת הלידה, אם יודעים מראש מה אמור להוולד, כגון ע"י אולטראסאונד וכו?
תשובה: על בן מברכים "הטוב והמטיב" ועל בת מברכים "שהחיינו", משום שגם כיום יש שמחה גדולה בלידה, אף אם יודעים מראש אם זה בן או בת.
שאלה: אותיות רישיות בלשון הקודש: אנו מאמינים כי לשון הקודש היא השפה בה נברא העולם (בראשית א:ח, רש"י שם ועוד). מה, לדעת הרב, טמון בכלל הדקדוקי כי אין בשפה העברית אותיות רישיות (Capital Letters)? בפרשת השבוע האחרון (שמות) ראינו את שתי האופציות לפירוש "הבה נתחכמה לו", אליבא דרש"י: לו - לעם ישראל או לו - למושיעם של ישראל. אם היו קיימות אותיות רישיות, הבעיה, לכאורה, הייתה נפתרת. כנ"ל לגבי "הוא יהיה ל לפה ואתה תהיה לו לאלהים" (שם) ועוד בדוגמאות רבות. האם זה בכוונה כדי לתת יותר מקום לפרשנות או שמא יש טעמים נוספים?
תשובה: השפה העברית נחשבת כלשון הקודש ולכן ראוי יותר לשאול על מה שכן נמצא בה, ומה הטעם לכך, ולא למה אין בשפה מה שקיים בשפה אחרת שאיננה קדושה. בכל אופן במה שנוגע לתורה ניתן לומר כי כיון שהתורה ניתנה בצורה שניתן לקרוא בה צרופים שונים, אי אפשר היה לקרוא כך אם היו אותיות המכריחות אותנו לקרוא בדרך מפרידה ומגבילה את יכולת החיבור. בשאלתך השניה אתה צודק כי נראה שהתורה מכוונת לשני פירושים על פני השטח נראה שיש התנכלות לישראל, בעומק הענין יש כאן ניסיון להתחכם כנגד מושיעם של ישראל. כך הדברים מתאימים למה שאמרתי קודם.
שאלה: נישואים וגירושים אזרחיים: היום ישנה תופעה של נישואים ללא רבנות וגירושים בבתי דין אזרחיים. מה הדין לגבי ילדים אלו האם הם נחשבים ממזרים כי יכול להיות שהתחתנו ברבנות והתגרשו בבית משפט, והאם יש דרך להימנע ממצב שאנשים שלא מודעים להלכה יתחתנו עם ממזרים?
תשובה: יש בזה חשש גדול, ולכן מי שהולך להכיר בחורה ממשפחה שלא הקפידה על זה, יש לבדוק זאת היטב. וכן הדבר לגבי עולים מחבר העמים שחלקם גויים ועלו רק מכח חוק השבות, שמי שנפגש עם בחורה ממשפחה שיש חשש כזה, צריך לבדוק נושא זה היטב.
שאלה: מחלוקת במנהג הודו באבלות: אני בן העדה ההודית. נחלקו הדעות בעדה בנוגע לעליה לבית העלמין ביום השביעי שהוא יום שבת, האם עולים ביום שישי וממשיכים את האבלות עד צאת שבת או שעולים ביום ראשון. מנהג העדה מהודו שעולים ביום שישי, וכשהגיעו לארץ נוצרה מחלוקת איך צריך לנהוג והאם יש איסור לפי ההלכה לעלות בתוך השבעה לפני היום השביעי, איך לנהוג?
תשובה: אין הלכה הקובעת עליה לקבר ויש הנמנעים בכלל מלהיכנס לבית קברות אלא בעת הלוויה. מכיון שהאבל לא יוצא מביתו כל שבעה, הסברה נותנת שיעלה לקבר ביום ראשון. האבלות נגמרת בשבת בבוקר אולם היא נוגעת רק לדברים שבצינעה. אין אבלות בפרהסיה בשבת.
שאלה: מהו קניין שטר: מהו קניין שטר, כיצד נקנה נכס בקניין שטר, ובאילו מקורות מוזכר ומוסבר קניין זה?
תשובה: אחת הדרכים בהן אפשר לקנות קרקע, ושאר נכסים שאינם מטלטלים (כמו בתים ועצים) הוא שטר (בניגוד למטלטלין, שנקנים בדרך כלל על ידי הבאתם לרשות הקונה, או משיכתם). הגמרא עוסקת בכך במסכת קידושין דף כו עמוד א', ומביאה שמקור הקניין בתנ"ך הוא בספר ירמיה פרק ל"ב _ט-יא): "ואקנה את השדה מאת חנמאל בן דדי אשר בענתות ואשקלה לו את הכסף שבעה שקלים ועשרה הכסף: ואכתב בספר ואחתם ואעד עדים ואשקל הכסף במאזנים: ואקח את ספר המקנה את החתום המצוה והחקים ואת הגלוי". כדי להעביר את הבעלות על הקרקע, על המוכר לכתוב בשטר 'שדי מכורה לך', לחתום בו ולמסור אותו לקונה. מרגע שנמסר השטר לקונה   הקונה זכה בקרקע. בשולחן ערוך נדון קניין שטר בחלק חושן משפט, סימן קצ. הרב יעקב כהן
שאלה: בני נידה - לספר לבחור?: אני בחורה דתיה, רווקה. הוריי גם דתיים, אך פחות דתיים ממני. נדמה לי כי אמי אינה הולכת למקוה. נדמה לי כי פעם הלכה, אך אמרה לי פעם כי הפסיקה להקפיד על עניינים אלה, כך שאיני יודעת בדיוק מה היא שומרת ומה לא, וגם לא אשאל אותה משום צניעות ומשום כיבוד הורים. מכאן, אולי אני בת נידה, ואולי לא איני יודעת אם אמי שמרה אז על טהרת המשפחה, ידוע לי שיש כזה דבר פגם של בני נידה. האם עליי לשתף בכך את הבחור איתו אני מעוניינת להתארס??
תשובה: היות ויש לך ספק אין את צריכה לספר זאת לבחור. ואם את מתאמצת להיות בעלת מדות טובות ויראת שמים אזי את ראויה לבחור טוב כי פגם במדות זה לא פחות חמור. ואת לא עשית כל רע. ואני מאחל לך שתזכי לבנות בית של תורה.
שאלה: שימוש בזרעו של חייל שנהרג: זרע של חייל שנהרג בעזה לפני ארבע שנים, נשאב מגופו שעתיים לאחר מותו, זאת על פי בקשתו להשאיר לו צאצא בעולם במידה וימות. פורסם כי הוריו של החייל המת מצאו אישה שתתאים לגדל את נכדם. האישה שנבחרה נבחנה על פי מצב כלכלי, רגשי ורמת השכלה, ועל פי פסיקת בית משפט תופרה בזרעו של הבן המת. שאלות לכבוד הרב: 1. האם מותר לעשות כן מבחינה הלכתית, האם הדבר עשוי לפתור את מצוות יבום, ומה עם אדם שמת מבלי להינשא? 2. האם יתכן שהוולד יהיה פסול חיתון? 3. מבחינת השקפה יהודית, האם ראוי לעשות כן? הרי את הילד שיוולד תגדל אישה רווקה, שאין לה כל קשר עם הנפטר, זרה ממש, ובנוסף הילד יגדל יתום ומנותק למרות שיש לו סבא וסבתא? זה גם מאיים על מוסד המשפחה היהודית?
תשובה: המקרה שהבאת מוכיח את הצורך בשיקול דעת עמוק יותר בנושא כה רגיש, אם היה מדובר באשתו ניחא. אם כי גם אז יש להתיר זאת רק אחרי כמה שנים כדי שלאישה יהיה זמן לשקול בכובד ראש אם היא באמת מעונינת בילד. אך אישה זרה שאין לה כל קשר שתגדל ילד ללא כל זיקה לאביו זהו מעשה חסר אחריות. ילד כזה לא פוטר מיבום.
שאלה: טבילת מחבת טפלון חדשה: האם מספיק טבילת הכלי במקווה ככל כלי מתכת, או שיש צורך ביותר מכך?
תשובה: מספיק לטבול את המחבת במקווה אבל אין לברך על הטבילה משום שציפוי הטפלון עשוי מפלסטיק. (על פי הספר טבילת כלים)
שאלה: מעשר עני בגינה פרטית: גידלנו בגינה מעט עגבניות שרי ועלתה לנו השאלה איך לקיים מעשר עני. א. כיצד לפנות לאדם לו רוצים לתת? ב. הכמות המדוברת היתה פחות מעגבניה אחת? ג. האם מותר לאכול בטרם נתנו בפועל מעשר עני? השאלה מתיחסת לאדם פרטי שאינו מנוי בקרן מעשרות.
תשובה: אמנם אין דרך לתת מעשר עני בכמות קטנה כל כך אלא דרך הנהגת "מכירי עניים" שהרי קשה למצוא עני שיהא מוכן לקבל כמות זו. בשעת הדחק אפשר להקל כדעת הרדב"ז הסובר שאפשר לתת כסף בעבור המעשר עני, אולם לכתחילה אין זו דרך ראויה, ורק דרך מכירי עניים אפשר לעשות הפרשה זו. הנהגת "מכירי עניים" עניינה הוא נתינת הלוואה לעני. המעשר עני מזוכה מיד בכל הפרשה לעני, ואז הוא מחזיר את הפירות תמורת ההלוואה שהוא חייב. לאחר ההפרשה מותר לאכול את שאר הפירות, מלבד המעשר עני עצמו שאותו אסור לגזול מהעניים. בברכת התורה והארץ הרב יהודה הלוי עמיחי
שאלה: היהדות ותלבושת אחידה: מהי דעת היהדות בנוגע לתלבושת אחידה?
תשובה: תלבושת אחידה היא עניין של דרך חינוכית. יש התומכים בה כערך לאחדות ושיוויון ויש השוללים אותה כמבטלת את היחודיות של כל אדם. לכן אין כאן תשובה אחת אלא לכל בית ספר יש את הקו החינוכי שלו בו משפיע ומקדם את תלמידיו.
שאלה: חזרת הש"ץ או תפילה: אצלנו במניין בתפילת שחרית אנשים ממהרים לעבודה, ומבקשים שהש"ץ לא יעשה חזרה אלא רק עד "האל הקדוש" בקול רם. טענתם היא שאם לא תהיה חזרה כזאת קצרה לא יספיקו את שאר התפילה שאחרי תפילת שמונה עשרה ויצטרכו לעזוב. מה לעשות, האם חזרת הש"ץ חשובה יותר מתחנון, אשרי וכו', או שיש לוותר על חזרת הש"ץ ארוכה כדי להספיק שאר התפילה? יצויין כי הם אינם יכולים להישאר עד לסוף התפילה.
תשובה: אי-אפשר לעשות חזרת הש"ץ מקוצרת בתפילת שחרית, ולכן יתחילו חמש דקות קודם.
שאלה: חיבור בבצק להפרשת חלה: אני עושה בצק לחלות מ-1 ק"ג קמח ובצק לעוגות מ-1 ק"ג קמח, כך שסה"כ יש בצק מ-2 ק"ג קמח. האם אפשר לשים את 2 סוגי הבצק בקערה אחת או בשקית ניילון אחת כששני הבצקים נוגעים אחד בשני, להפריש חלה ואח"כ להפריד את הבצקים, ואם לא כיצד לנהוג?
תשובה: אם לכל בצק יש טעם אחר ואת לא רוצה בעירבובם, גם אם הם יגעו אחד בשני אין הם מצטרפים לכמות המספקת להפרשת חלה. אולם אם לא איכפת לך שהם יתערבו, ורק מצד הנוחות את לשה כל פעם קילו אחד בלבד, זה נחשב לחיבור.
שאלה: חידוש מצוות השתחויה: אני מעוניין ליישם את מצוות ההשתחויה, ועלו לי מספר שאלות בסיסיות: 1. האם יש מצווה כיום להשתחוות אפיים ארצה לפני ה, או רק בהר הבית, והאם מותר להשתחוות על: אדמה, אבן לא מסותתת, רצפה שאיננה מאבן, או צריך לחצוץ? 2. האם חציצה בין הגוף למשטח המותר (שלא בהר הבית) צריכה להיות דווקא בראש או בכל הגוף? 3. האם יש שלב בתפילה בו ראוי להשתחוות אפיים ארצה, או שמא זו מצווה כמו ציצית - כל פעם שמשתחווים לפני ה - מקיימים מצווה? 4. למה לא מפרסמים מצווה זו ברבים כיום, האם מצווה זו דומה למצוות תכלת - ש אבדה אך עתידה לחזור, או שמא מצווה זו כמו מצוות עבד עברי - שלא עתידה לחזור? 5. האם ראוי להשתחוות ברבים, או להשאיר זאת כעבודת ה פרטית שלא אראה מן המתמיהים?
תשובה: מצוות השתחויה עיקרה בהר הבית. התורה אסרה להשתחוות על אבן, אבל ח גזרו בכל מקום ועל כל דבר. כיום לא נוהגים במצוה זו, ולכן אין טעם להתעסק בנושא זה.
שאלה: רשימת פירות ערלה?: תוכלו בבקשה לפרסם רשימת פירות שיש בהם חשש ערלה השנה? (תשס"ז), או היכן ניתן למצוא רשימה כזו ובפרט לגבי אפרסמונים וקיווי שנקנו בשוק במקום שאני לא יודע אם הוא מושגח?
תשובה: ההנחיות של מכון התורה והארץ הם לקנות רק במקומות מפוקחים, אולם אם כבר קנו בסתם א"כ אפשר לסמוך על דעת הרב עובדיה יוסף שליט"א הסובר שעד שאין רוב פירות ערלה הרי זה ספק ומותר, ולכן אין לנו רשימות של אחוזי ערלה. בברכת התורה והארץ הרב יהודה הלוי עמיחי
שאלה: הפרת חוזה?: הוצבתי מטעם חברת הייטק מסוימת לעבוד אצל לקוח. כאשר הוצבתי בחברה חתמתי על חוזה בו אני מצהיר שאיני רשאי לעבוד אצל הלקוח מטעמי או דרך חברה אחרת במשך 12 חודשים מיום עזיבתי את החברה. בעת חתימתי על חוזה ההתקשרות, הודעתי שאיני מסכים לחתום על סעיף זה, אך הוסבר לי שזהו סעיף שבדרך כלל אינו ממומש ורק נועד לצרכי אזהרה ושאין לי מה לדאוג. מאחר ולא הייתי מרוצה בחברה (לאחר כשנה וחצי), פניתי ביוזמתי לחברה אחרת והודעתי לה שאני מוצב אצל הלקוח (הנ"ל) והיות והלקוח חפץ בי, אני מעונין לקבל הצעת עבודה ולעבוד מטעמם אצל הלקוח המדובר. קיבלתי הצעה גבוהה משמעותית (ביותר מ-30 אחוז מהמשכורת הנוכחית), אשר יכולה לשפר את תנאיי, מה גם שאישתי כעת אינה עובדת והוצאותינו מרובות. הייתי מעוניין לדעת מה ההלכה קובעת לגבי מקרה זה, האם אני יכול לעזוב את החברה הקודמת?
תשובה: בגמרא מובא שאדם יכול למסור מודעה, כלומר: אם הוא נאלץ למכור משהו מפני שמחייבים אותו למכור, ביכולתו למסור מודעה שהוא מוכר מפני שמאלצים אותו, וברגע שיוכל הוא מבטל את המקח. זה דומה במקצת למקרה שלך, שאם אמרת זאת במפורש שאינך מקבל סעיף זה, והם הסכימו ואמרו שזהו נוסח קבוע, לכאורה אין להם שום טענה כלפיך, אלא אם יכחישו את דבריך.
שאלה: גומא בקשר תפילין של ראש: כתב המ"ב בשם שערי תשובה, שטוב שעיקר הקשר בתפילין של ראש יהיה למעלה מן הגומא. לאיזו גומא הכוונה, האם לתחילת הירידה כלפי הצוואר סמוך לסוף השיער או לגומא שלמעלה יותר ואז ההיקף של רצועות הראש די קטן?
תשובה: הכוונה להיכן שסוף השיער, שכבר מתחיל הצוואר.
שאלה: להתיר נדר לא לגעת בסיגריות?: נערה נדרה לפני כשנתיים לא לגעת בסיגריות ועמדה בכך. היום עומדת לפני גיוס לצבא ומפחדת שתתפתה לעשן בצבא, לכן רוצה להתיר הנדר. האם טוב שתתיר את הנדר בנסיבות אלו או להפך עדיף שהנדר "ישמור" עליה מהעישון? האם חינוכית טוב לבנות על יראת עונש מעין זאת?
תשובה: לכתחילה אין לנדור נדרים. אך בדיעבד כיון שכבר נדרה עדיף שלא תתיר את הנדר כדי שתימנע אפילו מלגעת בסיגריות.
שאלה: כניסת כהנים ל"יד ושם": האם יש בעיה לכהנים להכנס ל"יד ושם"?
תשובה: אם יש שם רק אפר, אין בזה בעיה, שכן אפר אינו מטמא. אולם אם יש עצמות וחלקי גופות-אסור.
שאלה: סדר נעילת נעליים ללא שרוכים: ע"פ ההלכה יש סדר שצריך ללבוש נעלים. לי יש נעליים ללא שרוכים איך צריך ללבוש נעליים כאלה, והאם הלכה זו נוהגת כל פעם שאני לובש את הנעליים או רק בבוקר?
תשובה: יש לנעול תחילה נעל ימין אף שאין שרוכים בנעליים משום חשיבות צד ימין. הלכה זו היא בכל פעם שלובשים נעליים ולא רק בבוקר. את השרוכים קושרים קודם בנעל שמאל מאחר שמצינו שהתורה נתנה לצד שמאל חשיבות לעניין קשירה, שקושרים על יד שמאל את התפילין. (שולחן ערוך ורמ"א אורח חיים סימן ב סעיף ד)
שאלה: מגדת עתידות במצב מיוחד?: קראתי בתשובות הרבנים בנושא מגדת העתידות, כי אדם צריך לסמוך על ה ולהאמין שמה שה עושה הכל לטובה, ולא ללכת למגדת עתידות. רציתי לומר שיצא לי ללכת למגדת עתידות פעמיים, וזה רק נתן לי כיון בחיים, לפני כן הייתי ממש מבולבלת עם עצמי, מה שהתבטא בחוסר ביטחון בהליכה לפגישות, לראיון עבודה וכו' ומאז שהלכתי הרגשתי קצת השתפרה ואני היום מסוגלת לעשות דברים יותר מבעבר. האם במצב כזה שהמגדת נותנת רק כיוון הדבר מותר, ואם לא מה עלי לעשות במצבים קשים כאלו בחיים, עם מי להתייעץ, ומה לעשות?
תשובה: איני יודע באיזה דרכים משתמשת מגדת עתידות האם אלו אסורות ממש או רק לא רצויות. מכל מקום הדרך לקבל עצה צריכה להיות על ידי אדם חכם שיודע לייעץ ולעזור. ולא בדרכים מיסטיות שאיש אינו יודע מה מקורם.
שאלה: הקב"ה לא יודע שם האם?: כשמתפללים בעד מישהו למה צריך להזכיר את השם של האם, הרי הקב"ה יודע הכל, וודאי שהוא יודע למי אנחנו מתכוונים?
תשובה: הגמרא במסכת ברכות (דף לד עמוד א) אומרת שאין צריך להזכיר את שם החולה ולומדים את הדין הזה ממשה רבינו שהתפלל על מרים אחותו בלי להזכיר את שמה, "א-ל נא רפא נא לה". אבל הפוסקים אמרו שאין מזכירים את שם החולה כאשר מתפללים ליד החולה אבל אם אין נמצאים לידו יש להזכירו בשמו. הסיבה שצריך להזכיר את שם החולה היא שתפילה צריכה להיות באופן הברור ביותר. זאת גם הסיבה שמזכירים את שם החולה ואת שם אמו ולא את שם אביו כי אמו ילדה אותו והוא נקרא על שמה.
שאלה: סבון אחרי השירותים: האם שטיפת ידים עם סבון טובה אחרי שירותים, האם יש הבדל בין קטנים לגדולים?
תשובה: לאחר כניסה לשרותים יש לרחוץ את הידיים במים ואין חובה דווקא בכלי, ולכן, שטיפת הידיים עם סבון היא טובה ואין הבדל לשם מה נכנסים לשרותים. יש מהדרין ליטול ידיים ביציאה מהשרותים שלוש פעמים על כל יד מכלי. (משנה ברורה אורח חיים סימן ד סעיף קטן לט וילקוט יוסף כרך א סימן ד סעיף עט)
שאלה: דוד שמש שגרם לנזק: דוד השמש שלי, שמוצב על הגג - נזל. המים חדרו לדירה של השכן שגר בקומה העליונה, וגרמו לנזק בקירות ביתו. לטענת השכן אני צריך לשלם לו על התיקון סיוד וצביעה. אני טוען שהנזק נגרם כתוצאה מכך שהגג לא היה אטום כראוי, ולכן זה באחריות כל דיירי הבניין, וממילא לא אני זה שצריך לשלם את כל הנזק. מי צודק?
תשובה: א. אם הדוד נזל זמן רב, ולא תקנת אותו, למרות שידעת, או שידעת שמצבו אינו תקין והוא עומד לנזול   תהיה חייב בת הנזקים (מדין ממון המזיק). ב. אם לא ידעת על אי תקינות הדוד, ובזמן סביר מאז שידעת שהוא נוזל תקנת אותו   אתה פטור מת הנזק. ג. אם אכן הגג אינו אטום כראוי, (עפ"י דעת מומחה), נראה על פי מנהג המדינה, שחיוב תיקון הגג הוא על כלל דיירי הבניין, אמנם על הנזק הנגרם אתה והם פטורים מת (משום גרמא בנזיקין), אלא אם כן מדובר כמצב בסעיף א שהתרשלת בתחזוקת הדוד, שאז אתה חייב. בשם הרב כלאב שליט"א ראש הכולל
שאלה: דין "הבא במחתרת" בנגב: שמעתי חלק מראיון של הרב ברדיו קול-חי, בעניין דין הבא במחתרת על מנת לגנוב באזורי הנגב. הרב ציין שבאיזור הנגב יש דין של "עיר הסמוכה לספר" שיוצאים למלחמה אפילו על "עסקי קש ותבן" היות ומתנהלת שם מעין מלחמה עם אוכלוסיה ערבית על החזקת השטח, מלחמה שבאה לידי ביטוי בפלישה לשטחים והחזקתם וגניבת רכוש. מכאן הסיק הרב שבאזור הנגב לא חלים הדינים הרגילים של דין הבא במחתרת, אלא צריך להגיב ביתר חומרא היות ויש לכך דין של "עסקי נפשות". ברצוני לשאול מה הם הצדדים המעשיים של חוו"ד זו? האם לדעת הרב יש לשנות את נהלי הפתיחה באש של כוחות הביטחון באיזורים אלו כך שמותר יהיה לפתוח באש גם במקרה שבו לא נשקפת סכנת חיים, במידה וזוהה גנב שבורח עם או בלי רכוש גנוב? האם במקרה כזה לאזרח יהודי יהיה מותר ע"פ ההלכה לירות או לפגוע בגנב גם אם הוא כבר בורח (כך שלא נשקפת סכנת חיים) עם או בלי החפץ הגנוב שלו או של חבירו? ומה הדין באיזורים הסמוכים לכפרים פלסטינאים באיזורי יהודה ושומרון וכן ישובים הסמוכים לרצועת עזה, בעניין השאלות שציינתי לעיל, והאם ניתן להרחיב את הדינים של עיר הסמוכה לספר גם באיזורים יותר מרוחקים היות ומדובר ב"מכת מדינה" של גניבות רכבים שמגיעים בד"כ לאוכלוסיה הפלסטינית?
תשובה: מה שאמרתי הוא שאין לעצור אזרח שלא התכוון לרצוח, אלא רק להגן על המדינה (כלומר על כולנו) במקום כוחות הבטחון. על השלטונות מוטל התפקיד להבטיח את ריבונותנו על אדמת הארץ במקום לעצור אזרח שעשה את המוטל עליהם.
שאלה: הודעות מענה קולי בשבת: במסגרת עבודתי אני משווק פרויקט של בתים פרטיים. הקבלן יצא בפרסום רחב בו מופיע מספר הנייד שלי. בשבת הנייד שלי סגור והשיחות מופנות למענה הקולי. האם מותר לי לחזור לטפל בהודעות שהושארו במהלך השבת?
תשובה: היות ומי שמתקשר אליך עובר באיסור דרבנן והם לא מודעים לכך שזה אסור, אין להחמיר שלא לטפל בהודעות אלו לאחר השבת, רק תמתין בכדי שיעשו.
שאלה: ילדה בת שלוש וסב חורג: אמו של בעלי נשואה למי שאינו אביו הביולוגי של בעלי. הוא אדם מאוד חם ורואה בילדים שלנו כאילו הם נכדיו. הייתי רוצה לדעת מה הגבול לגבי יחוד ונגיעה, האם מותר לו להחזיק לבתי בת השלוש את היד כשעוברים כביש, להרים אותה על המגלשה, ואם כן עד איזה גיל? והאם אנחנו בכלל צריכים להגיד לו שאסור לו לגעת, ו בנוסף להבהרה של ההלכה הייתי רוצה גם איזה שהוא הנחיה איך לפנות אליו בעניין, שכן אומנם הוא אדם מסורתי, אבל ברור לי לגמרי שהוא מאוד יעלב, לדוגמא הוא מאוד היה נרגז כששמע שהבן הביולוגי שלו לא יכל יותר לגעת בבת אחותו.
תשובה: מותר לו לגעת בילדה אין זו נגיעה של חיבה שאסורה. דין יחוד יש רק כאשר הוא נמצא לבדו ללא אשתו. אתם לא צריכים להעיר לו.
שאלה: אין לנהג כרטיסית נוער: לנוער הקונה כרטיסית אוטובוס, כל נסיעה עולה חצי מחיר מת מזומן. קורה מדי פעם שאני בא כדי לקנות כרטיסיה ולנהג אין כרטיסיה לתת לי ואז אני נאלץ לשלם פי שניים על הנסיעה: א.האם זה גזל של חברת האוטובוסים? ב.האם שייך "עביד איניש דינא לנפשיה", ולעלות בלי לשלם ואחרי זה לשלם מחיר כרטיסיה? ג.האם יש עניין להתעקש עם הנהג או שמא אסור?
תשובה: חברת האוטובסים מספקת שירותי הסעה ממקום למקום בתנאי ת שהחברה קובעת. אם יש לך תלונה על הנהג שאינו מבצע את תנאי החברה הינך רשאי להתלונן אצל הנהלת החברה, אך בכל מקרה אין לחברת האוטובוסים שום חוב כלפיך, ולכן אין זה גזל. מסיבה זו, וסיבות נוספות אין שייך כאן דין "עביד איניש דינא לנפשיה". (להרחבה עיין עוד בשו"ע חו"מ סימן ד ובנו"כ שם). אין צורך להתעקש עם הנהג על עניין זה. בכבוד רב הרב יהודה אודסר
שאלה: הפרתי מספר נדרים: בזמן האחרון נדרתי מספר נדרים שהפרתי, אני ממש מתביישת בעצמי ורוצה למחול על טעויותיי. כיצד אני יכולה למחול על הטעות הנוראית הזאת? אני מרגישה אשמה וממש מתביישת בעצמי.
תשובה: ראשית עליך להחליט לא לנדור כלל נדרים כי חכמים אמרו לא לנדור כלל. שנית עליך לפנות לרב או לבן משפחה שהוא מתמצא כדי שיתירו את נדריך שנדרת עד עכשיו. ואז הכל ימחל לך.
שאלה: עליה לתורה בימים נוראים: האם יש חובה בימים נוראים, להעלות לתורה את כל בעלי התפילה ואת בעל התוקע?
תשובה: זה מוזכר בהלכה, אך אין זה לעיכובא אם אי-אפשר לעשות זאת, אבל לכתחילה צריך לנהוג כך, שמנהג זה מוזכר ברמ"א.
שאלה: הוספה בברכת נרות שבת: אימי מברכת על נרות שבת "להדליק נר של שבת קודש". הנוסח המקורי לא כולל את המילה האחרונה, "קודש". האם ניתן להוסיף את המילה הזאת? ראוי לציין, שכך סבתי, אם אימי מברכת, וזה מנהג משפחתי.
תשובה: יש כאלה הנוהגים כמו אימך, ואין זה מהווה פגם ואפשר לומר גם כך וגם כך.
שאלה: הגיית "אברהם" בשמונה עשרה: בזמן תפילת לחש הגית האות ב רפה (אברהם) נשמעת אצלי כמו פ רפה (אפרהם). האם זו בעיה ואם כן, מה הפתרון?
תשובה: הט"ז כתב על מבטאם של יהודי אשכנז, שאין בעיה בהגייתם את האותיות כמו שהם הוגים, מכיוון שכך דרך הדיבור. ולשאלתך, כיום אנחנו לא כל-כך מדקדקים שכל אות תשמע כראוי, וזו דרך הדיבור, לכן אין זה מעכב. אבל בקריאת שמע ראוי להקפיד על זה.
שאלה: חולם להיות רב: חלומי הוא להיות רב. אך איני יודע כמעט כלום על מוסד הרבנות והייתי רוצה לדעת איך נהפכים להיות רבנים, האם יש איזשהם איסורים על רבנים (כמו שבנצרות יש איסורים על כמרים להינשא). והאם יש רבנים מכל מיני זרמים ביהדות?
תשובה: יש לך שאיפה גדולה ויפה וכדי להצליח בה עליך ללמוד הרבה להתקדם ולהשקיע. הקב"ה נתן לנו את התורה בהר סיני. משה רבינו עלה למרום ובמשך ארבעים יום ולילה קיבל מהקב"ה את התורה שבכתב (ספר התורה) ואת התורה שבעל פה, בה יש ביאורים לתורה שבכתב ואת פרטי המצוות וההלכות. משה רבינו העביר לתלמידו יהושע בן נון את כל מה שקיבל מהקב"ה ויהושע לתלמידיו והם לתלמידיהם עד ימינו. במשך השנים גם התורה שבעל פה נכתבה, כדי להקל על הלימוד, ואלו הדברים שלומדים בישיבה. לכל אחד מאיתנו יש את החובה ללמוד את התורה כדי לדעת את דבר ה' בעולם וכדי לדעת כיצד לקיים את המצוות המוטלות עלינו. מי שלמד הרבה תורה והתמלא ממנה ואף שימש רבנים מבוגרים ממנו ולמד מהם יכול ללמד אחרים ולהורות להם מה מותר ומה אסור, ובלשוננו, להיות רב. יוצא מכאן, שאין על רב איסורים מיוחדים או הלכות מיוחדות אלא רב הוא יהודי שלמד הרבה עד כדי שהוא יכול ללמד אחרים ולעזור להם להתקדם בשאיפות הרוחניות שלהם, כמובן, שעל הרב לחיות את חייו כדרך שהוא מחנך ומלמד את האחרים. כמו כן, רב הוא רק המחוייב למצוות התורה שניתנה מסיני ועל פי דברי רבותינו המסבירים את התורה במסורת ממשה רבינו. תפקיד הרב הוא לא תפקיד של שררה ומעמד אלא תפקידו העיקרי לעזור לאנשיו בכל דבר בו הם נצרכים לעזרה מהעניינים הרוחניים ועד לבעיות השוטפות של החיים. אם ברצונך לממש את שאיפתך עליך ללמוד במקום תורני ולאחר מכן ללמוד בישיבה למבוגרים כמה שנים עד שתהיה ראוי להיות רב.